b"\n_START_ARTICLE_\nJemima Blackburn\n_START_SECTION_\nVida i obra\n_START_PARAGRAPH_\nJemima Blackburn era filla de James Wedderburn, un alt funcionari de la just\xc3\xadcia d'Esc\xc3\xb2cia, i de Isabella Clerk, d'una fam\xc3\xadlia de larga tradici\xc3\xb3 escocesa. Per part de mare era cosina germana del gran cient\xc3\xadfic James Clerk Maxwell, a qui va ensenyar a dibuixar._NEWLINE_Des de ben menuda va ser encoratjada a dibuixar i, en una visita a Londres, amb nom\xc3\xa9s una desena d'anys, el pintor Edwin Henry Landseer li va dir que no podia ensenyar-li res m\xc3\xa9s sobre com dibuixar animals. El 1848 ja tenia una pintura penjada a la Royal Academy of Arts i l'any seg\xc3\xbcent es casava amb Hugh Blackburn, recent nomenat catedr\xc3\xa0tic de matem\xc3\xa0tiques a la universitat d'Edimburg i a qui coneixia i estimava des de la inf\xc3\xa0ncia._NEWLINE_Els anys 1857-58 va participar en una exposici\xc3\xb3 de pintors brit\xc3\xa0nics als Estats Units (Nova York, Filad\xc3\xa8lfia i Boston) i tamb\xc3\xa9 en l'exposici\xc3\xb3 londinenca de dones artistes. El 1855, amb el seu marit, havien comprat una casa, Roshven House, a Moidart, a les terres altes d'Esc\xc3\xb2cia, en un lloc for\xc3\xa7a a\xc3\xafllat. Les seves estances a Moidart li van permetre desenvolupar les seves aficions ornitol\xc3\xb2giques que, combinades amb la seva habilitat en el dibuix, li varen permetre publicar el 1862 i 1868 els dos volums de Birds Drawn from Nature, un extens cat\xc3\xa0leg d'ocells. El 1895 torna a publicar Births from Moidart and Elsewhere._NEWLINE_Els seus dots com a observadora dels ocells i la seva habilitat en el dibuix, la feien ser molt meticulosa en les seves representacions i la van fer entrar en pol\xc3\xa8miques amb l'ornit\xc3\xb2leg John Gould i amb Charles Darwin._NEWLINE_Cap al final de la seva vida, en els anys noranta, va comen\xc3\xa7ar a escriure unes mem\xc3\xb2ries que no es van arribar a publicar fins molt m\xc3\xa9s tard._NEWLINE_Va morir a la seva casa de Roshven House uns mesos abans que el seu marit."